“หุ้นยุโรป” นิวไฮ 5 วันติด รับแรงซื้อหุ้นได้ประโยชน์ศก.ฟื้น-บจ.โชว์งบแกร่ง
“หุ้นยุโรป” นิวไฮต่อเนื่อง 5 วัน รับผลประกอบการบริษัทโตเด่น นังลงทุนเข้าซื้อหุ้นที่คาดว่าจะได้อานิสงส์จากการฟื้นตัวของเศรษฐกิจ
“หุ้นยุโรป” นิวไฮต่อเนื่อง 5 วัน รับผลประกอบการบริษัทโตเด่น นังลงทุนเข้าซื้อหุ้นที่คาดว่าจะได้อานิสงส์จากการฟื้นตัวของเศรษฐกิจ
9 ส.ค. 2564

ผู้สื่อข่าวรายงานว่า ตลาดหุ้นยุโรปปิดบวกเมื่อคืนนี้ (6 ส.ค.) ที่ระดับสูงสุดเป็นประวัติการณ์ครั้งใหม่เป็นวันที่ 5 ติดต่อกัน โดยได้แรงหนุนจากการเปิดเผยผลประกอบการที่แข็งแกร่งของบริษัทจดทะเบียน และนักลงทุนได้พากันเข้าซื้อหุ้นที่คาดว่าจะได้รับประโยชน์จากการฟื้นตัวของเศรษฐกิจ
โดยดัชนี Stoxx Europe 600 ปิดตลาดที่ระดับ 469.97 จุด เพิ่มขึ้น 0.01 จุด หรือ +0.002% ส่วนดัชนี CAC-40 ตลาดหุ้นฝรั่งเศสปิดที่ 6,816.96 จุด เพิ่มขึ้น 35.77 จุด หรือ +0.53%, ดัชนี DAX ตลาดหุ้นเยอรมนีปิดที่ 15,761.45 จุด เพิ่มขึ้น 16.78 จุด หรือ +0.11% และดัชนี FTSE 100 ตลาดหุ้นลอนดอนปิดที่ 7,122.95 จุด เพิ่มขึ้น 2.52 จุด หรือ +0.035%
ทั้งนี้ตลาดหุ้นยุโรปปรับตัวขึ้นทำนิวไฮต่อเนื่องกัน 5 วัน และปรับตัวขึ้น 1.80% ในรอบสัปดาห์นี้ ซึ่งเป็นการปรับตัวขึ้นรายสัปดาห์มากที่สุดนับตั้งแต่กลางเดือนมี.ค.ที่ผ่านมา โดยตลาดได้แรงหนุนจากการเปิดเผยผลประกอบการที่แข็งแกร่งของบริษัทจดทะเบียนในยุโรป และความหวังเกี่ยวกับการฟื้นตัวของเศรษฐกิจนั้นได้กระตุ้นแรงซื้อหุ้นที่ปรับตัวตามภาวะเศรษฐกิจ
อีกทั้งตลาดได้แรงหนุนจากหุ้นกลุ่มธนาคารที่พุ่งขึ้นมากที่สุดในสัปดาห์นี้ โดยพุ่งขึ้นเกือบ 2% ในวันศุกร์ และพุ่งขึ้น 4.40% ในสัปดาห์นี้ หลังธนาคารรายใหญ่ อาทิ เอชเอสบีซีและโซซิเอเต เจเนอราล รายงานผลประกอบการที่สดใส
โดยหุ้นกลุ่มธนาคารได้แรงหนุนจากอัตราผลตอบแทนพันธบัตรของเยอรมนีและสหรัฐที่พุ่งขึ้น หลังจากกระทรวงแรงงานสหรัฐเปิดเผยข้อมูลการจ้างงานที่แข็งแกร่งเกินคาด
อย่างไรก็ดีหุ้นกลุ่มพลังงานปรับตัวขึ้น 3.6% ในสัปดาห์นี้ เนื่องจากนักลงทุนเข้าซื้อหุ้นกลุ่มนี้หลังจากการเปิดเผยผลประกอบการที่แข็งแกร่ง และจากการคาดการณ์ที่ว่ากิจกรรมทางเศรษฐกิจจะฟื้นตัวในปีนี้ซึ่งจะช่วยหนุนความต้องการใช้พลังงาน
ด้านหุ้น London Stock Exchange Group ของอังกฤษ พุ่งขึ้น 5% หลังรายงานรายได้เพิ่มขึ้น 4.60% ในช่วงครึ่งปีแรก
ส่วนหุ้น Banco BPM ของอิตาลี พุ่งขึ้น 7.30% หลังเปิดเผยผลกำไรในไตรมาส 2